Omnibus presentes litteras inspecturis, Theodericus, archidiaconus Aurelianensis, in Domino salutem. Noverint universi quod, cum inter religiosos viros Joannem, abbatem, et conventum Sancti Benedicti Floriacensis, ex una parte, et presbyterum de Limer, ex altera, controversia verteretur super tertia parte decimae parochiae de Limer quam petebant ab eodem presbytero, tandem mediantibus bonis viris pacificatum fuit inter partes, nobis presentibus in hunc modum, videlicet quod presbyter dicte ecclesie qui pro tempore fuerit tenetur reddere viris religiosis annuatim ad quindenam sancti Remigii, in grangia sua de Limer, octo minas misteoli et quinque minas avene ad mensuram Pyveris, qualia crescunt in decima memorata, dicti vero abbas et conventus dicte ecclesie de Limer in perpetuum quittaverunt quidquid petebant et habebant in decima supradicta. Datum anno Domini 1241, mense februario.